Document ID: 31976D0790

ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Σεπτεμβρίου 1976 περί παρεκκλίσεως από την σύσταση αριθ. 1/64 της Ανωτάτης Αρχής "περί αυξήσεως της προστασίας των προϊόντων σιδήρου και χάλυβος στην περιφέρεια της Κοινότητος" (83η παρέκκλισις)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος,
τη σύσταση 1/64 της Ανωτάτης Αρχής της 15ης Ιανουαρίου 1964 προς τις κυβερνήσεις των Κρατών μελών περί αυξήσεως της προστασίας των προϊόντων σιδήρου και χάλυβος στην περιφέρεια της Κοινότητος(1), και ιδίως το άρθρο 3.
Εκτιμώντας:
ότι με την συμφωνία της 22ας Ιουλίου 1972(2) μεταξύ των Κρατών μελών της Ευρωπαϊκής Κοινότητος Άνθρακος και Χάλυβος αφ' ενός και της Δημοκρατίας της Πορτογαλίας αφ' ετέρου, καθορίστηκε προοδευτική μείωση των δασμών για τα προϊόντα που καλύπτονται από την Ευρωπαϊκή Κοινότητα Άνθρακος και Χάλυβος-
ότι η τελευταία μείωση που καταργεί πλήρως τους δασμούς επρόκειτο να πραγματοποιηθεί την 1η Ιουλίου 1977-
ότι με την απόφαση της 16ης Ιουνίου 1976(3) οι αντιπρόσωποι των κυβερνήσεων των Κρατών μελών της Ευρωπαϊκής Κοινότητος Άνθρακος και Χάλυβος απεφάσισαν να επιταχύνουν τη διαδικασία άρσεως των δασμών που προβλέπεται στη συμφωνία ώστε τα προϊόντα καταγωγής Πορτογαλίας να εισάγονται χωρίς δασμούς από 1ης Ιουλίου 1976-
ότι μεταξύ των αναφερομένων προϊόντων περιλαμβάνεται ο χυτοσίδηρος, το υψηλής περιεκτικότητος ανθρακούχο σιδηρομαγγάνιο και τα προϊόντα σιδήρου και χάλυβος που εμπίπτουν στο κεφάλαιο 73 του Δασμολογίου για τα οποία τα κατώτατα όρια δασμών καθορίστηκαν από τη σύσταση 1/64 της Ανωτάτης Αρχής και από τις πράξεις περί τροποποιήσεως αυτής- ότι, πάντως, σε ειδικές περιπτώσεις, όπως όταν η εμπορική πολιτική ή η δασμολογική διαδικασία επιβάλλει τούτο, το άρθρο 3 της συστάσεως
παρέχει εξουσιοδότηση για παρεκκλίσεις από τα κατώτατα όρια, οι οποίες πρέπει να γίνονται με απόφαση της Επιτροπής- ότι μία τέτοια ειδική περίπτωση εμπορικής πολιτικής προκύπτει από την έκδοση αυτονόμων αποφάσεων που επηρεάζουν ευνοϊκά τον τρόπο αναπτύξεως των εμπορικών συναλλαγών, όπως η απόφαση που αναφέρεται ανωτέρω,
ΕΞΕΔΩΣE ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα Κράτη μέλη εξουσιοδοτούνται να παρεκκλίνουν από τις υποχρεώσεις που απορρέουν από την σύσταση αριθ. 1/64 της Ανωτάτης Αρχής κατά το μέτρο που είναι αναγκαίο για να αναστείλουν τους εισαγωγικούς δασμούς και τις φορολογικές επιβαρύνσεις ισοδυνάμου αποτελέσματος ή την είσπραξη τέτοιων δασμών και επιβαρύνσεων επί των προϊόντων σιδήρου και χάλυβος καταγωγής Πορτογαλίας.
Άρθρο 2
Η παρούσα απόφαση εφαρμόζεται από 1ης Ιουλίου 1976.
Άρθρο 3
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 24 Σεπτεμβρίου 1976.

Labels: 1
3
18